Kim Andersen (V), 2005-04-01:
Lovforslaget her, L 121, drejer sig om noget positivt og godt.
Det drejer sig om nedsættelse af selskabsskattesatsen, og det drejer sig om indførelse af globalpuljeprincippet i sambeskatning.
De nuværende regler giver udenlandske koncerner mulighed for at reducere beskatningen af deres danske aktiviteter.
Det skyldes, at en af værnsreglerne i skattelovgivningen, ligningslovens § 5 H, ikke fungerer efter hensigten.
En koncern kan således undgå dansk beskatning ved at placere deres underskudsgivende aktiviteter eller en del af disse i datterselskaber, som derefter indplaceres i den danske sambeskatning.
Regeringen ønsker effektivt at lukke den mulighed, at lukke dette hul, og jeg kan på Venstres vegne fuldt ud tilslutte mig de intentioner.
Det, regeringen her vil, er et bevis på, at man arbejder aktivt og målrettet på at lukke skattehuller.
Regeringen vil, som det også fremgår af bemærkningerne til forslaget, uden tøven slå ned på eventuelle skattehuller, så snart myndighederne bliver opmærksom på dem.
De intentioner og den målrettede fokusering kan jeg tilsige Venstres fulde støtte.
Lovforslaget her er en genfremsættelse af L 153, som ikke nåede at blive behandlet i Folketingssalen, inden der blev udskrevet nyvalg til Tinget.
Lovforslaget har i princippet samme formål som L 153, nemlig at lukke det hul, jeg lige har beskrevet, i sambeskatningsreglerne, og samtidig har forslaget til hensigt at skabe en mere sammenhængende koncernbeskatningsordning og endelig, at selskabsskatten, selskabsskattesatsen og den foreløbige virksomhedsskattesats bliver nedsat fra 30 pct. til 28 pct. Det hilser vi meget velkommen i Venstre.
Det vil sige, at der bliver skabt mere økonomisk aktivitet i vores land.
Der kommer flere arbejdspladser, og baggrunden for øget velstand er skabt.
Det er fint og tilfredsstillende.
Med hensyn til hullet i skatteloven lukkes det ved at fjerne muligheden for, at koncerner kun inddrager selskaber med underskud under sambeskatningen, mens overskudsgivende selskaber i koncernen udelades.
Regeringen foreslår, at der indføres et globalpuljeprincip i sambeskatningsreglerne.
Det medfører, at hvis der vælges international sambeskatning, så skal den fremover omfatte alle koncernforbundne udenlandske selskaber og alle udenlandske filialer.
Der foreslås samtidig en bindingsperiode, sådan at international sambeskatning kan vælges for en periode på 10 år.
Danmark beskatter fortsat selskaber af indkomst fra udlandet, som ikke er optjent i en udenlandsk erhvervsvirksomhed.
Indførelse af globalpuljeprincippet i sambeskatningen kombineret med reglerne om bindingsperiode giver mulighed for at lempe reglerne om genbeskatning af tidligere fratrukne underskud.
Derved hindrer genbeskatningsreglerne ikke hensigtsmæssige omstruktureringer af en koncern.
Det medfører altså også nogen regelforenkling på området.
Det hilser vi ligeledes velkommen.
Så foreslås der nogle mindre justeringer af sambeskatningsreglerne, herunder ændringer, der forbedrer skattemyndighedernes kontrolmuligheder.
Det er også i orden.
Og så kan det hele gøres, uden at det har provenumæssige konsekvenser.
Provenugevinsten ved at indføre globalpuljeprincippet, som skønnes at være i størrelsesordenen 2 mia. kr., bliver anvendt til at nedsætte selskabs- og virksomhedsskattesatsen, for forslaget er altså provenuneutralt.
Alt i alt et meget positivt forslag: lukker skattehuller, finansierer nedsættelse af selskabs- og virksomhedsskattesatsen.
Det er et rigtig godt forslag, som vi her er præsenteret for fra Venstres skatteminister.
Venstre kan tilslutte sig forslaget.